RAPPORT MILL-KUMMISSJONI LILL-PARLAMENT EWROPEW U LILL-KUNSILL L-analiżi tad-Direttiva 2002/87/KE tal-Parlament Ewropew u tal-Kunsill dwar is-superviżjoni supplementari ta' istituzzjonijiet ta' kreditu dwar impriżi ta' assigurazzjoni u ditti tal-investiment f'konglomerat finanzjarju /* COM/2012/0785 final */





1. Introduzzjoni u Għanijiet 1.1. Sfond L-iżvilupp rapidu fis-swieq finanzjarji fis-snin disgħin wassal għall-ħolqien ta' gruppi finanzjarji li jipprovdu servizzi u prodotti f’setturi differenti tas-swieq finanzjarji, l-hekk imsejħa l-konglomerati finanzjarji. Fl-1999, il-Pjan ta' Azzjoni tas-Servizzi Finanzjarji tal-Kummissjoni Ewropea identifika l-ħtieġa li dawn il-konglomerati jkollhom superviżjoni fuq bażi ta' grupp u ħabbar l-iżvilupp ta’ leġiżlazzjoni prudenzjali li tissupplimenta l-leġiżlazzjoni settorjali tal-banek, l-investiment u l-assigurazzjoni. Din is-superviżjoni prudenzjali supplimentari ġiet introdotta mid-Direttiva tal-Konglomerati Finanzjarji (FICOD) fl-20 ta' Novembru 2002.[1] Id-Direttiva ssegwi l-prinċipji tal-Forum Konġunt[2] dwar il-konglomerati finanzjarji tal-1999. L-ewwel reviżjoni tal-FICOD (FICOD1) ġiet adottata f'Novembru 2011 wara t-tagħlimiet mill-kriżi finanzjarja tal-2007-2009. FICOD1[3] temenda d-direttivi tas-setturi speċifiċi biex tippermetti lis-superviżuri jwettqu superviżjoni tal-banek konsolidati u superviżjoni tal-gruppi tal-assigurazzjoni fil-livell tal-entità prinċipali aħħarija, anke fejn dik l-entità tkun kumpanija b'parteċipazzjoni finanzjarja mħallta. Apparti minn dan, l-FICOD1 irrivediet ir-regoli għall-identifikazzjoni tal-konglomerati, introduċiet rekwiżit ta’ trasparenza għall-istrutturi ġuridiċi u operattivi tal-gruppi, u ġabet lill-maniġers ta’ fondi ta’ investiment alternattivi fl-ambitu tas-superviżjoni supplimentari bl-istess mod bħal kumpaniji tal-immaniġġjar tal-assi. L-Artikolu 5 tal-FICOD1 jirrikjedi lill-Kummissjoni toħroġ rapport ta’ analiżi qabel il-31 ta’ Diċembru 2012 li jindirizza partikolarment il-kamp ta' applikazzjoni tad-Direttiva, l-estensjoni tal-applikazzjoni tagħha għal entitajiet mhux regolati, il-kriterji għall-identifikazzjoni tal-konglomerati finanzjarji bi sjieda ta' gruppi usa' nonfinanzjarji, il-konglomerati finanzjarji sistemikament rilevanti, u l-ittestjar obbligatorju tal-istress. L-analiżi kellha tiġi segwita bi proposti leġiżlattivi jekk dan jitqies meħtieġ[4]. Għandu jiġi nnutat li minn mindu ġiet adottata l-FICOD1 xi kwistjonijiet, bħall-indirizzar tal-importanza sistemika ta' gruppi kumplessi, u l-għodod ta' rkupru u ta' riżoluzzjoni lil hinn mir-rekwiżit tal-pjanijiet ta' rkupru u riżoluzzjoni fl-FICOD1 kienu jew se jiġu solvuti f'kuntesti oħrajn u għalhekk saru inqas rilevanti għal din l-analiżi. 1.2. L-għan tal-analiżi u l-prinċipji riveduti tal-Forum Konġunt Din l-analiżi hija ggwidata mill-għan tal-FICOD, li huwa li tiġi pprovduta superviżjoni supplementari tal-entitajiet li jifformaw parti minn konglomerat, b’enfasi fuq ir-riskji potenzjali ta’ kontaġju, il-kumplessità u l-konċentrazzjoni – l-hekk imsejħa riskji tal-grupp — kif ukoll l-identifikazzjoni u l-korrezzjoni tal-“ingranaġġ doppju” — l-użu multiplu tal-kapital. L-analiżi għandha l-għan li tanalizza jekk id-dispożizzjonijiet attwali tal-FICOD, flimkien mar-regoli settorjali rilevanti għall-gruppi u s-superviżjoni konsolidata, humiex effettivi lil hinn mid-dispożizzjonijiet addizzjonali introdotti mill-FICOD1. L-analiżi hija ġġustifikata minħabba li d-dinamiki tas-suq li l-konglomerati joperaw fihom inbidlu sostanzjalment minn meta d-Direttiva daħlet fis-seħħ fl-2002. Il-kriżi finanzjarja wriet kif ir-riskji tal-grupp immaterjalizzaw madwar is-settur finanzjarju kollu. Dan juri l-importanza tas-superviżjoni tal-gruppi għal dawn l-interkonnessjonijiet fi gruppi finanzjarji u bejn l-istituzzjonijiet finanzjarji, liema superviżjoni tissupplimenta r-rekwiżiti prudenzjali speċifiċi għas-settur. L-approċċ limitat tal-FICOD1 huwa parzjalment imsejjes fuq l-antiċipazzjoni tal-prinċipji riveduti tal-Forum Konġunt, li kellhom jiġu indirizzati f'din l-analiżi. Dawn il-prinċipji ġew ippubblikati f'Settembru 2012[5] fejn iż-żewġ kwistjonijiet ewlenin huma l-inklużjoni tal-entitajiet mhux regolati fl-ambitu tas-superviżjoni biex tkun koperta l-firxa sħiħa tar-riskji li huma skoperti, jew li jistgħu jkunu skoperti, għalihom il-gruppi finanzjarji u l-ħtieġa li tiġi identifikata l-entità li fl-aħħar mill-aħħar hija responsabbli għall-konformità mar-rekwiżiti tal-gruppi. Din l-analiżi tqis kif dovut il-prinċipji riveduti, flimkien mal-leġiżlazzjoni settorjali li qed tevolvi kif ippreżentat hawn isfel. 1.3. Evoluzzjoni tal-ambjent regolatorju u superviżorju Ir-regoli tal-FICOD huma ta’ natura supplimentari. Dawn jissupplimentaw ir-regoli li l-istituzzjonijiet ta' kreditu, l-impriżi tal-assigurazzjoni u d-ditti tal-investiment huma soġġetti għalihom skont ir-regolamenti prudenzjali rispettivi. Bħalissa din il-leġiżlazzjoni settorjali qed tiġi ristrutturata ħafna u l-ambjent regolatorju qed jevolvi. Is-CRD IV[6] u l-Omnibus II[7] huma proposti pendenti quddiem il-Parlament Ewropew u l-Kunsill, u s-Solvenza II tinkludi dispożizzjonijiet għal superviżjoni aħjar tal-grupp li għadhom mhumiex applikabbli. Ladarba dawn id-dispożizzjonijiet ikunu applikabbli, il-Kummissjoni se timmonitorja mill-qrib l-implimentazzjoni ta' dawn l-oqfsa ġodda, li jinkludu wkoll għadd ta' atti delegati u ta' implimentazzjoni, inklużi standards tekniċi regolatorji li se jiġu żviluppati fuq għadd ta' snin mill-Kummissjoni u l-awtoritajiet superviżorji Ewropej (ASE). Barra minn hekk, il-bidliet li saru dan l-aħħar fl-FICOD mhumiex se jkunu implimentati qabel nofs l-2013 u għalhekk ma jistgħux jiġu eżaminati kompletament fil-prattika qabel tard fl-2014. Dawn jinkludu standards tekniċi regolatorji u ta' implimentazzjoni u linji gwida komuni li għandhom jinħarġu mill-ASEs. Fl-aħħar nett, il-proposta tar-Regolament dwar l-Unjoni Bankarja[8] ssejjaħ għal bidla kbira fis-superviżjoni tal-banek Ewropej u se jkollha impatt fuq is-superviżjoni tal-konglomerati peress li wieħed mill-kompiti konferiti lill-Bank Ċentrali Ewropew se jkun li jipparteċipa fis-superviżjoni supplimentari tal-konglomerati finanzjarji. Kif juri dan ir-rapport, hemm oqsma ta' superviżjoni supplementari fejn seta' jsir titjib. Madankollu, bħal fi kwalunkwe leġiżlazzjoni, il-benefiċċji minn emenda fil-leġiżlazzjoni dejjem għandhom jiġu bbilanċjati mal-kostijiet marbuta ma' bidliet leġiżlattivi. Skont il-Kumitat Ewropew dwar il-Konglomerati Finanzjarji fil-laqgħa tiegħu tal-21 ta' Settembru 2012, il-komunità superviżorja permezz tal-pariri tal-ASE lill-Kummissjoni[9], u l-industrija fir-risposti tagħha għall-konsultazzjoni[10] li twettqet mill-Kummissjoni, l-aħjar mument biex issir reviżjoni tal-FICOD se jasal biss ladarba tkun ġiet adottata l-leġiżlazzjoni settorjali u tkun applikabbli. 2. Kamp ta' applikazzjoni tad-Direttiva u d-destinatarji ġuridiċi tar-rekwiżiti 2.1. Kamp ta' Applikazzjoni 2.1.1. Il-kamp ta' applikazzjoni tal-FICOD u l-leġiżlazzjoni settorjali Il-biċċa l-kbira tal-gruppi li joperaw fis-settur finanzjarju għandhom firxa wiesgħa ta’awtorizzazzjonijiet. Enfasi fuq is-superviżjoni ta’ tip wieħed ta’ entità awtorizzata tinjora fatturi oħra li jista’ jkollhom impatt sinifikanti fuq il-profil tar-riskju tal-grupp sħiħ. Approċċi superviżorji frammentati mhumiex biżżejjed biex jindirizzaw l-isfidi li joħolqu għas-sorveljanza l-istrutturi attwali tal-gruppi. L-qafas tas-superviżjoni supplimentari għal konglomerati huwa maħsub biex issaħħaħ u jlesti s-sett sħiħ ta' regoli applikabbli għall-gruppi finanzjarji, fis-setturi kollha u bejn il-fruntieri. Madankollu, mil-lat regolatorju, għandhom jiġu evitati iktar saffi ta' superviżjoni meta r-rekwiżiti settorjali diġà jkopru kull tip ta’ riskju li jista' jitfaċċa fi grupp. 2.1.2. Kopertura ta' entitajiet mhux regolati, inklużi dawk li ma jwettqux attivitajiet finanzjarji Sabiex jiġu indirizzati r-riskji tal-grupp, kif kien l-għan oriġinali tal-FICOD u l-prinċipji tal-Forum Konġunt, kif riaffermat mill-prinċipji riveduti, is-superviżjoni ta' grupp għandha tkopri l-entitajiet kollha fil-grupp li huma rilevanti għall-profil tar-riskju tal-entitajiet regolati fil-grupp. Dan jinkludi kwalunkwe entità mhux direttament regolat fuq livell prudenzjali, anki jekk twettaq attivitajiet barra mis-settur finanzjarju, inkluż żamma mhux regolata u kumpaniji prinċipali fil-quċċata tal-grupp. Kull entità mhux regolata tista' tippreżenta riskji differenti għal konglomerat u kull waħda tista' tkun teħtieġ konsiderazzjoni u trattament separati. Fost l-entitajiet mhux regolati, tingħata importanza speċjali lill-entitajiet bi skop speċjali (special purpose entities - SPEs). L-għadd ta' SPEs u l-kumplessità tal-istrutturi tagħhom żdiedu b'mod sinifikanti qabel il-kriżi finanzjarja, flimkien mat-tkabbir tas-swieq għat-titolizzazzjoni u l-prodotti finanzjarji strutturati, iżda minn dak iż-żmien naqsu. Filwaqt li l-użu tal-iSPEs iredni benefiċċji u jista’ ma jkunx minnu nnifsu problematiku, il-kriżi wriet immaniġġjar ħażin tar-riskji u fehim żbaljat tar-riskji tal-iSPEs jistgħu jwasslu għal tfixkil u falliment. Il-bżonn għal monitoraġġ msaħħaħ tar-relazzjonijiet intragrupp mal-iSPEs kien enfasizzat fir-rapport tal-Forum Konġunt tal-2009 dwar l-iSPE[11]s. 2.1.3. Kopertura ta' konglomerati finanzjarji sistemikament rilevanti L-isfidi tas-superviżjoni tal-konglomerati huma l-iktar evidenti għal gruppi li d-daqs, l-interkonnessjonijiet u l-kumplessità tagħhom jagħmluhom partikolarment vulnerabbli u sors ta’ riskju sistemiku. Kwalunkwe istituzzjoni finanzjarja sistemikament importanti (systemically important financial institution - SIFI) għandha l-ewwel nett tkun soġġetta għal superviżjoni aktar intensa permezz tal-applikazzjoni tas-CRD IV u l-qafas tas-Solvenza II, kemm fil-livell individwali kif ukoll fil-livell ta' grupp/konsolidat. Jekk is-SIFI tkun ukoll konglomerat, is-superviżjoni supplimentari skont il-FICOD tkun applikabbli wkoll. Għalkemm ħafna SIFIs huma konglomerati, dan mhux dejjem il-każ. Barra minn hekk, riskji sistemiċi mhumiex neċessarjament l-istess bħar-riskji tal-grupp. Għalhekk, ma jidhirx li jagħmel sens li s-SIFIs kollha jinġiebu taħt il-FICOD. Barra minn hekk, diskussjonijiet fuq livell internazzjonali dwar SIFIs tal-assigurazzjoni għadhom għaddejjin, u l-leġiżlazzjoni settorjali, inkluż it-trattament tas-SIFIs tal-banek, għadha mhijiex stabbli. 2.1.4. Limiti għall-identifikazzjoni ta' konglomerat finanzjarju Il-kwistjonijiet kollha li ssemmew hawn fuq huma marbuta mad-definizzjoni ta’ konglomerat u l-limiti biex jiġi identifikat wieħed. Iż-żewġ limiti stabbiliti fl-Artikolu 3 tal-FICOD jikkunsidraw il-materjalità u l-proporzjonalità għall-identifikazzjoni tal-konglomerati li għandhom ikunu soġġetti għal superviżjoni supplimentari tar-riskji tal-grupp. L-ewwel limitu jirrestrinġi s-superviżjoni supplimentari għal dawk il-konglomerati li jwettqu negozju fis-settur finanzjarju u t-tieni jirrestrinġi l-applikazzjoni għal gruppi kbar ħafna. L-applikazzjoni kombinata taż-żewġ limiti u l-użu tar-rinunzja disponibbli mis-superviżuri wasslu għal sitwazzjoni fejn gruppi bankarji kbar ħafna li huma wkoll atturi importanti fis-suq tal-assigurazzjoni Ewropew mhumiex soġġetti għal superviżjoni supplimentari. Barra minn hekk, kif inhi miktuba d-dispożizzjoni tal-identifikazzjoni tista' tħalli spazju għal modi differenti kif jiġi determinat is-sinifikat tal-attivitajiet transsettorjali. Din tista' tittejjeb biex tiġi żgurata applikazzjoni konsistenti bejn is-setturi u l-fruntieri. Sabiex tiġi żgurata ċ-ċarezza ġuridika, huwa importanti li jkun hemm limiti li faċilment jinftiehmu u jiġu applikati. Madankollu, il-kwistjoni tibqa’ jekk il-limiti u r-rinunzji għandhomx jiġu emendati jew ikkumplimentati biex tkun tista' ssir superviżjoni f'mod proporzjonat u skont ir-riskji. 2.1.5. Gruppi industrijali li jippossjedu konglomerati finanzjarji Filwaqt li hemm qbil li l-entitajiet finanzjarji regolati huma esposti għal riskji tal-grupp mill-grupp industrijali usa' li jkunu jistgħu jappartjenu għalih, f'dan l-istadju ma tistax tintlaħaq konklużjoni dwar kif ir-rekwiżiti tal-FICOD jistgħu jiġu estiżi għal gruppi usa' nonfinanzjarji. Il-klawżola tal-analiżi tal-FICOD1 teħtieġ lill-Kummissjoni tivvaluta jekk l-ASE għandhomx, permezz tal-Kumitat Konġunt, joħorġu linji gwida għall-valutazzjoni tar-rilevanza materjali tal-attivitajiet ta’ dawn il-konglomerati fis-suq intern għas-servizzi finanzjarji. Attwalment ma hemmx leġiżlazzjoni dwar is-superviżjoni ta' gruppi industrijali li tippossjedu konglomerati finanzjarji u l-ASE ma għandhiex setgħa toħroġ linji gwida. Għalhekk, filwaqt li l-ASEs ċertament se jkollhom rwol ewlieni biex jiżguraw l-applikazzjoni konsistenti tal-FICOD, ikun prematur li tintlaħaq kwalunkwe konklużjoni dwar il-ħtieġa li l-ASEs joħorġu linji gwida fuq dan is-suġġett speċifiku. 2.2. Entitajiet responsabbli biex jintlaħqu r-rekwiżiti fil-livell ta' grupp L-impożizzjoni ta’ rekwiżiti fil-livell ta’ grupp mhijiex ser tiżgura l-konformità sakemm din ma tkunx akkumpanjata minn indikazzjoni ċara tal-entità fil-grupp finanzjarju li fl-aħħar mill-aħħar tkun responsabbli biex tikkontrolla r-riskji fuq bażi ta’ grupp sħiħ u għall-konformità regolatorja mar-rekwiżiti tal-grupp. Dan jippermetti infurzar aktar effettiv tar-rekwiżiti mill-awtoritajiet superviżorji (kif diskuss fit-Taqsima 4 hawn taħt). Jeħtieġ li titqies l-interazzjoni mad-dispożizzjonijiet tal-liġi tal-kumpaniji li jirregolaw ir-responsabbiltajiet tal-entità ultimament responsabbli. Din ir-responsabbiltà aħħarija jista' jkollha bżonn tiġi estiża għal kumpaniji possedenti mhux operattivi fil-quċċata ta' konglomerati, anki jekk jista' jiġi previst ambitu limitat għal dawk il-kumpaniji possedenti li li l-attività ewlenija tagħhom mhijiex fis-settur finanzjarju. 3. Disposizzjonijiet meħtieġa biex tiġi żgurata l-individwazzjoni u l-kontroll tar-riskji ta’ grupp L-għan tas-superviżjoni supplimentari huwa li tidentifika, timmonitorja, timmaniġġja u tikkontrolla r-riskji tal-grupp. Ir-rekwiżiti attwali fil-FICOD dwar l-adegwatezza tal-kapital (l-Artikolu 6), il-konċentrazzjonijiet tar-riskji (l-Artikolu 7), it-tranżazzjonijiet intragrupp (l-Artikolu 8) u l-governanza interna (l-Artikoli 9 u 13) huma maħsuba biex jinkiseb dan l-għan. Fost kriterji oħrajn, dawn għandhom jiġu vvalutati skont il-ħtieġa li tissaħħaħ ir-responsabbiltà tal-entità prinċipali aħħarija tal-konglomerati. 3.1. Kapital (l-Artikolu 6) Ir-rekwiżiti kapitali għal entitajiet awtorizzati fuq bażi awtonoma u kkonsolidata huma ddefiniti minn leġiżlazzjoni settorjali li tittratta l-awtorizzazzjoni ta' ditti finanzjarji. L-Artikolu 6 tal-FICOD tirrikjedi lis-superviżuri jivverifikaw l-adegwatezza tal-kapital ta’ konglomerat. Il-metodi tal-kalkolu definit f'dak l-Artikolu għandhom l-għan li jiżguraw li jkun evitat l-użu multiplu tal-kapital. Il-Parir tal-KKKF dwar il-Kapital tal-2007 u l-2008[12] wera firxa wiesgħa ta' prassi fost l-awtoritajiet superviżorji nazzjonali fil-kalkolu tal-kapital disponibbli u meħtieġ fil-livell tal-konglomerat. L-abbozz tal-istandard tekniku regolatorju (RTS) żviluppat skont il-FICOD l-Artikolu 6(2), ippubblikat għall-konsultazzjoni fil-31 ta’ Awwissu 2012[13], jispeċifika l-metodi għall-kalkolu tal-kapital. L-istandard tekniku huwa mistenni li jittratta b'mod suffiċjenti mal-użu inkonsistenti tal-metodi tal-kalkolu tal-kapital għall-fini tar-rekwiżiti kapitali regolatorji u biex jiġi żgurat li l-kapital trasferibbli biss jingħadd bħala disponibbli għall-entitajiet regolati tal-grupp. Filfatt, billi dan l-RTS għandu jiżgura kalkolu robust u konsistenti tal-kapital fl-Istati Membri kollha, meta ġiet innegozjata l-proposta tas-CRD IV, deher li ma kienx meħtieġ tibdil fil-FICOD biex jindirizza l-għanijiet ta' Basel III fir-rigward tal-potenzjal li l-investimenti kapitali jingħaddu darbtejn fis-sussidjarji mhux konsolidati tal-assigurazzjoni.[14]. Madankollu, id-diskussjonijiet li jakkumpanjaw l-iżvilupp ta' dan l-istandard tekniku kixfu iktar tħassib dwar il-politika tal-kapital tal-grupp kollu. Is-superviżuri ġieli ma jkollhomx biżżejjed informazzjoni dwar id-disponibbiltà tal-kapital fil-livell tal-konglomerat. Dan jista' jiġi indirizzat billi jintalbu r-rapportar superviżorju u d-divulgazzjoni fis-suq tal-kapital fuq bażi individwali jew bażi subkonsolidata minbarra fil-livell konsolidat. 3.2. Konċentrazzjonijiet tar-riskji (l-Artikolu 7) u tranżazzjonijiet intragrupp (l-Artikolu 8) L-Artikoli 7 u 8 dwar il-konċentrazzjoni tar-riskji u t-tranżazzjonijiet intragrupp jistabbilixxu rekwiżiti ta' rapportar għall-impriżi. Flimkien mal-estensjoni potenzjali tas-superviżjoni lejn entitajiet mhux regolati u l-identifikazzjoni tal-entità ultimament responsabbli għall-konformità mar-rekwiżiti tal-FICOD, inklużi obbligi ta’ rapportar, dawn ir-rekwiżiti għandhom jipprovdu qafas adegwat għas-superviżjoni supplimentari fir-rigward tal-konċentrazzjonijiet tar-riskji u t-tranżazzjonijiet intragrupp. Il-linji gwida li għandhom jiġu żviluppati mill-ESAs, kif mitlub mill-FICOD1, għandhom jiżguraw li s-sorveljanza tal-konċentrazzjoni tar-riskji u t-tranżazzjonijiet intragrupp titwettaq b’mod konsistenti. 3.3. Governanza (l-Artikoli 9 u 13) Minħabba l-kumplessità inerenti tal-konglomerati finanzjarji, il-governanza korporattiva għandha tikkunsidra u tibbilanċja b'attenzjoni t-taħlita tal-interessi tal-partijiet interessati rikonoxxuti tal-entità prinċipali aħħarija u l-entitajiet oħra tal-grupp. Is-sistema tal-governanza għandha tiżgura li strateġija komuni tikseb dak il-bilanċ u li l-entitajiet regolati jikkonformaw mar-regolament fuq bażi individwali u fuq bażi ta' grupp. Il-FICOD, kif emendat, jinkludi rekwiżit għall-konglomerati li jkollhom fis-seħħ proċessi xierqa għall-immaniġġjar tar-riskji u mekkaniżmi ta’ kontroll intern, rekwiżit ta’ kompetenza u idoneità għal dawk li effettivament jidderieġu l-operat tal-kumpaniji b'parteċipazzjoni finanzjarji mħallta, rekwiżit ta' pjan ta' rkupru u riżoluzzjoni, rekwiżit ta’ trasparenza għall-istrutturi ġuridiċi u organizzazzjonali tal-gruppi, u rekwiżit għas-superviżuri biex jagħmlu l-aħjar użu possibbli mir-rekwiżiti disponibbli ta' governanza fis-CRD u Solvenza II. Is-CRD III u l-proposta għas-CRD IV jeħtieġu, kif se tagħmel is-Solvenza II, aktar tisħiħ tal-governanza korporattiva u l-politika tar-rimunerazzjoni wara l-esperjenza miksuba matul il-kriżi. Ir-rekwiżit ta' pjan ta' rkupru u riżoluzzjoni fil-FICOD1 se jissaħħaħ permezz tal-Qafas tal-Irkupru u r-Riżoluzzjoni tal-Banek[15]. Dawn l-oqfsa għadhom ma jkoprux ir-responsabbiltà infurzabbli tal-kap tal-grupp jew ir-rekwiżit għal din l-entità ġuridika li tkun lesta għal kwalunkwe riżoluzzjoni u biex tiżgura struttura tal-grupp soda u t-trattament tal-konflitti ta' interess. Il-Qafas tal-Irkupru u r-Riżoluzzjoni tal-Bank jeħtieġ it-tħejjija ta' pjanijiet tar-riżoluzzjoni tal-grupp li jkopri l-kumpanija possedenti u l-grupp bankarju kollu kemm hu. 4. Għodod u setgħat superviżorji 4.1. Ir-reġim attwali u l-bżonn li jissaħħu l-għodod u s-setgħat superviżorji L-Artikolu 14 jippermetti lis-superviżuri aċċess għall-informazzjoni, anki ta' parteċipazzjonijiet minoritarji, meta meħtieġ għall-finijiet ta' superviżjoni. L-Artikolu 16 jagħti s-setgħa lill-koordinatur jieħu miżuri fir-rigward tal-kumpanija possedenti, u s-superviżuri ta' entitajiet regolati li jaġixxu kontra dawn l-entitajiet, fuq nuqqas ta’ konformità mar-rekwiżiti dwar il-kapital, il-konċentrazzjonijiet tar-riskji, it-transazzjonijiet intragrupp u l-governanza. L-Artikolu jirreferi biss għal “miżuri meħtieġa" biex tiġi rranġata s-sitwazzjoni, iżda ma jispeċifikax dawn il-miżuri. L-Omnibus I tat lill-ASEs il-possibbiltà li jiżviluppaw linji gwida għal miżuri fir-rigward ta’ kumpaniji b'parteċipazzjoni finanzjarji mħallta, iżda dawn il-linji gwida għadhom ma ġewx żviluppati. L-Artikolu 17 jirrikjedi lill-Istati Membri jipprovdu penali jew miżuri korrettivi li jiġu imposti fuq kumpaniji b'parteċipazzjoni finanzjarja mħallta jew il-maniġers effettivi tagħhom jekk jiksru d-dispożizzjonijiet li jimplimentaw il-FICOD. L-Artikolu jesiġi wkoll li l-Istati Membri jikkonferixxu setgħat lis-superviżuri biex jevitaw jew jittrattaw l-evitar ta' regoli settorjali minn entitajiet regolati f'konglomerat finanzjarju. Il-kliem tal-Artikolu 16 u n-nuqqas ta' linji gwida wasslu għal sitwazzjoni fejn ma hemmx qafas ta' infurzar għall-UE kollha mfassal speċifikament għall-konglomerati finanzjarji. Bħala riżultat, is-superviżjoni tal-konglomerati finanzjarji hija bbażata skont is-setturi u b'differenzi fl-implimentazzjoni nazzjonali. Barra minn hekk, l-ASEs jiġbdu l-attenzjoni li t-tisħiħ tar-reġim tas-sanzjonar kif sostnut mill-proposta CRD IV jista’ joħloq kundizzjonijiet mhux ekwi bejn il-konglomerati finanzjarji, skont jekk humiex immexxija minn bank jew assigurazzjoni. Fl-istess ħin, skont l-ASEs, ħafna awtoritajiet superviżorji nazzjonali jikkunsidraw li l-miżuri disponibbli għas-superviżjoni settorjali huma daqstant ieħor adattati għas-superviżjoni tal-konglomerati finanzjarji. It-tisħiħ tas-superviżjoni tal-konglomerati finanzjarji jista' għalhekk jinkiseb billi jittejjeb l-użu reali tal-istrumenti eżistenti. Dwar ir-rekwiżit tal-Artikolu 17 li l-Istati Membri jipprovdu sanzjonijiet kredibbli biex jagħmlu r-rekwiżiti kredibiliment infurzabbli, mhu magħruf l-ebda tali reġim tas-sanzjonar għal konglomerati. L-ASEs jipprovdu tmien rakkomandazzjonijiet[16] kemm biex iqawwu s-setgħat u l-għodod għad-dispożizzjoni tas-superviżuri kif ukoll biex isaħħu l-miżuri ta' infurzar, billi jkunu kkunsidrati wkoll id-differenzi fl-implimentazzjoni nazzjonali. Dawk ir-rakkomandazzjonijiet jinkludu l-istabbiliment ta’ reġim ta' infurzar għall-entità ultimament responsabbli u s-sussidjarji tagħha. Dan jimplika approċċ doppju, b'setgħat ta' infurzar biex tiġi ttrattata l-entità fil-quċċata tar-riskji tal-grupp kollu u biex l-entitajiet individwali jinżammu responsabbli għar-responsabbiltajiet rispettivi tagħhom. Barra minn hekk, is-superviżur għandu jkollu disponibbli sett minimu ta' miżuri informattivi u ta' investigazzjoni. Is-superviżuri għandhom ikunu jistgħu jimponu sanzjonijiet fuq kumpaniji b'parteċipazzjoni b'attività mħallta, kumpaniji b'parteċipazzjoni tal-assigurazzjoni b'attività mħallta jew kumpaniji b'parteċipazzjoni finanzjarji intermedji. 4.2. Il-possibbiltà ta' introduzzjoni ta' ttestjar tal-istress obbligatorju Il-possibbiltà li l-konglomerati jiġu meħtieġa jwettqu testijiet tal-istress tista' tkun għodda superviżorja addizzjonali biex jiġi żgurat monitoraġġ effettiv u bikri tar-riskji fil-konglomerat. Il-FICOD1 introduċa l-possibbiltà (għalkemm mhux l-obbligu) li s-superviżur iwettaq test tal-istress fuq bażi regolari. Barra minn hekk, meta jitwettqu testijiet tal-istress madwar l-UE kollha, l-ASE jistgħu jqisu parametri li jaqbdu r-riskji speċifiċi assoċjati mal-konglomerati finanzjarji. 5. Konklużjoni Il-kriterji għad-definizzjoni u l-identifikazzjoni ta’ konglomerat, l-identifikazzjoni tal-entità prinċipali ultimament responsabbli għall-konformità mar-rekwiżiti għal-gruppi u t-tisħiħ tal-infurzar fir-rigward ta’ dik l-entità huma l-aktar kwistjonijiet rilevanti li jistgħu jiġu indirizzat f'reviżjoni futura tad-direttiva dwar il-konglomerati finanzjarji. L-identifikazzjoni ta’ entità prinċipali responsabbli għandha wkoll isaħħaħ l-applikazzjoni effettiva tar-rekwiżiti eżistenti dwar l-adegwatezza tal-kapital, il-konċentrazzjonijiet tar-riskji, it-tranżazzjonijiet intragrupp u l-governanza interna. Fl-ambjent regolatorju u superviżorju fir-rigward tal-istituzzjonijiet ta' kreditu, l-impriżi tal-assigurazzjoni u d-ditti tal-investiment qed jevolvi. Ir-regolamenti prudenzjali settorjali kollha ġew emendati b'mod sinifikanti f'diversi okkażjonijiet fl-aħħar ftit snin, u tibdiliet aktar sinifikanti fir-regoli regolatorji huma pendenti quddiem il-leġiżlaturi. Barra minn hekk, il-proposta għall-Unjoni Bankarja tibdel sostanzjalment il-qafas superviżorju. Għaldaqstant, u b'kunsiderazzjoni wkoll tal-pożizzjoni tal-Kumitat Ewropew dwar il-Konglomerati Finanzjarji, il-komunità superviżorja u l-industrija, il-Kummissjoni tqis li jkun tajjeb li ma tipproponi l-ebda bidla leġiżlattiva fl-2013. Il-Kummissjoni ser iżżomm is-sitwazzjoni taħt analiżi kostanti biex tiddetermina ż-żmien adattat għar-reviżjoni. [1] Id-Direttiva 2002/87/KE tal-Parlament Ewropew u tal-Kunsill tas-16 ta' Diċembru 2002 dwar is-superviżjoni supplementari ta' istituzzjonijiet ta' kreditu dwar impriżi ta' assigurazzjoni u ditti tal-investiment f'konglomerat finanzjarju u li temenda d-Direttivi tal-Kunsill 73/239/KEE, 79/267/KEE, 92/49/KEE, 92/96/KEE, 93/6/KEE u 93/22/KEE, u d-Direttivi 98/78/KE u 2000/12/KE. [2] Il-Forum Konġunt huwa l-korp konġunt ta’ dawk li jistipulaw l-istandards internazzjonali: Il-Kumitat ta’ Basel dwar is-Superviżjoni Bankarja (Basel Committee for Banking Supervision - BCBS), l-Assoċjazzjoni Internazzjonali tas-Superviżuri tal-Assigurazzjoni (International Association of Insurance Supervisors - AICA), u l-Organizzazzjoni Internazzjonali tal-Kummissjonijiet tat-Titoli (International Organisation of Securities Committees - IOSCO). [3] Id-Direttiva 2011/89/UE tal-Parlament Ewropew u tal-Kunsill tas-16 ta’ Novembru 2011 li temenda d-Direttivi 98/78/KE, 2002/87/KE, 2006/48/KE u 2009/138/KE fir-rigward tas-superviżjoni supplimentari tal-entitajiet finanzjarji f’konglomerati finanzjarji. [4] 'Il-Kummissjoni għandha tirrevedi kompletament id-Direttiva 2002/87/KE, inklużi l-atti delegati u ta' implimentazzjoni adottati taħtha. Wara din l-analiżi, il-Kummissjoni għandha tibgħat rapport lill-Parlament Ewropew u lill-Kunsill sal-31 ta’ Diċembru 2012, li fih tindirizza, b’mod partikolari, il-kamp ta' applikazzjoni ta’ dik id-Direttiva, inkluż jekk il-kamp ta' applikazzjoni għandux jiġi estiż billi jiġi analizzat l-Artikolu 3, u l-applikazzjoni ta' dik id-Direttiva għal entitajiet mhux regolati, partikolarment vetturi bi skop speċjali. Ir-rapport għandu jkopri wkoll il-kriterji tal-identifikazzjoni tal-konglomerati finanzjarji b'sjieda minn gruppi nonfinanzjarji usa', li l-attivitajiet totali tagħhom fis-settur bankarju, fis-settur tal-assigurazzjoni u tas-servizzi tal-investiment huma materjalment rilevanti fis-suq intern għas-servizzi finanzjarji. 'Il-Kummissjoni għandha tikkunsidra wkoll jekk l-ASE għandhomx, permezz tal-Kumitat Konġunt, joħrġu linji gwida għall-valutazzjoni ta' din ir-rilevanza materjali. 'Fl-istess kuntest, ir-rapport għandu jkopri l-konglomerati finanzjarji sistemikament rilevanti, li d-daqs tagħhom, l-interkonnettivita jew il-kumplessità tagħhom jagħmluhom partikolarment vulnerabbli, u li għandhom jiġu identifikati b'analoġija mal-istandards li qed jevolvu tal-Bord għall-Istabilità Finanzjarja u l-Kumitat ta’ Basel dwar is-Superviżjoni Bankarja. Barra minn hekk, dan ir-rapport għandu janalizza l-possibbiltà li jiġi introdott ittestjar obbligatorju tal-istress. Ir-rapport għandu jkun segwit, jekk meħtieġ, minn proposti leġiżlattivi adegwati.' [5] http://www.bis.org/publ/joint29.htm. [6] Il-proposti tal-Kummissjoni COM(2011) 452 u COM(2011) 453 finali għal Regolament dwar ir-rekwiżiti prudenzjali għall-istituzzjonijiet ta' kreditu u ditti tal-investment u għal Direttiva dwar l-aċċess għall-attività ta' istituzzjonijiet tal-kreditu u s-superviżjoni prudenzjali tal-istituzzjonijiet tal-kreditu u ditti tal-investimenti u li temenda d-Direttiva 2002/87/KE dwar il-konglomerati finazjarji. Il-proposti qed jissejħu s-CRD IV. [7] Il-proposta tal-Kummissjoni COM(2011)8 finali għal Direttiva tal-Parlament Ewropew u tal-Kunsill li temenda d-Direttivi 2003/71/KE u 2009/138/KE fir-rigward tas-setgħat tal-Awtorità Ewropea tal-Assigurazzjoni u l-Pensjonijiet tax-Xogħol u l-Awtorità Ewropea tat-Titoli u s-Swieq. [8] Proposta tal-Kummissjoni COM(2012) 511 finali għal Regolament tal-Kunsill li jikkonferixxi kompiti speċifiċi lill-Bank Ċentrali Ewropew fir-rigward ta’ politiki relatati mas-superviżjoni prudenzjali ta' istituzzjonijiet ta' kreditu. [9] Sabiex tikseb l-għarfien espert superviżorju, fl-2011 il-Kummissjoni talbet għal input mill-Kumitat Konġunt tal-Kumitat tal-Awtoritajiet Superviżuri Ewropej dwar il-Konglomerati Finanzjarji (KKKF) f'Sejħa għal Parir. Il-KKKF intalab jesplora tliet oqsma ewlenien: 1) l-ambitu tal-applikazzjoni, speċjalment l-inklużjoni ta' entitajiet mhux relatati, 2) rekwiżiti u sanzjonijiet ta' governanza interna, u 3) l-għoti ta' setgħat superviżorji fil-qafas attwali. Dan il-parir tal-ASE lill-Kummissjoni huwa rifless f'dan ir-rapport u jissemma fejn xieraq fi https://eiopa.europa.eu/consultations/consultation-papers/2012-closed-consultations/may-2012/eba-eiopa-and-esmas-joint-consultation-paper-on-its-proposed-response-to-the-european-commissions-call-for-advice-on-the-fundamental-review-of-the-financial-conglomerates-directive-jccp201201/index.html [10] Il-Kummissjoni wettqet konsultazzjoni bejn Frar u April 2012 sabiex tiġbor l-opinjonijiet tal-partijiet interessati dwar il-kunċett ġenerali tas-superviżjoni supplimentari tal-gruppi, fuq il-perspettiva Ewropea dwar il-prinċioji tal-Forum Konġunt u dwar elementi speċifiċi tal-FICOD. http://ec.europa.eu/internal_market/financial-conglomerates/call_for_evidence_en.htm. [11] http://www.bis.org/publ/joint23.pdf [12] http://eur-lex.europa.eu/LexUriServ/LexUriServ.do?uri=CONSLEG:2002L0087:20110104:EN:PDF. [13] http://www.eba.europa.eu/cebs/media/Publications/Consultation%20Papers/2012/JC%2002/JC-CP-2012-02-on-RTS-on-Article-6-2-FICOD.pdf. [14] Ara l-premessa 56 tal-proposta għal Regolament dwar rekwiżiti prudenzjali għall-istituzzjonijiet ta’ kreditu u d-ditti tal-investiment. [15] Il-proposta tal-Kummissjoni għal Direttiva tal-Parlament Ewropew u tal-Kunsill li tistabbilixxi qafas għall-irkupru u r-riżoluzzjoni ta’ istituzzjonijiet ta’ kreditu u ditti ta’ investiment u li temenda d-Direttivi tal-Kunsill 77/91/KEE u 82/891/KE, 2001/24/KE, 2002/47/KE, 2004/25/KE, 2005/56/KE, 2007/36/KE u 2011/35/KE u r-Regolament (UE) Nru 1093/2010. [16] Ara n-nota ta’ qiegħ il-paġna 10.